section_heading: 16. – 18. stoljeće
paragraph_text: Treskale su zabilježene u svim osmanskim defterima nahije Petrovo polje, a više čimbenika ukazuje na to da se radilo o značajnijem mjestu unutar ove nahije. Već u prvom sačuvanom popisu iz 1528. – 1530. godine spominje se knez džemata ovdje upisanih Vlasa, Radivac, sin Radbrada. Turski izvori ne rješavaju izravno pitanje ubikacije naselja niti samostalno navode elemente koji bi vodili tome. Jedino se, kao siguran pokazatelj, iz popisa moglo saznati da je selo Treskale bilo smješteno u blizini Petrove gore, zahvaćajući i njene obronke. Elementi za prostorno određivanje ovog mjesta mogli bi se izvesti posredno, ubikacijom ostalih naselja, utvrđivanjem praznina koje su ostajale na terenu i usporedbama s današnjim naseobinama, pri čemu se prostor koji zahvaćaju današnja sela Moseć i Umljanović pokazao posebno indikativnim. Na osnovu onomastičkih podataka zabilježenih u šibenskom notarijatu krajem 16. i tijekom prve polovine 17. stoljeća, sa sigurnošću se može utvrditi da Treskale odgovaraju današnjim Umljanovićima.